Diari Oficial de la Generalitat Valenciana


Sumari del DOGV 6629, del 13-10-2011 (2011/10178)

RESOLUCIÓ de 8 de setembre de 2011, de l'Àrea de Relacions Laborals i Seguretat Laboral de la Direcció General de Treball, Cooperativisme i Economia Social, per la qual es disposa el registre i la publicació del text del Conveni col·lectiu de manipulació i envasament de cítrics, fruites i hortalisses per a la Comunitat Valenciana (94606800448838).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6629

Data del DOGV
:   13-10-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/10574


Data del document
:   08-09-2011

Organisme emissor
:   Conselleria d'Educació, Formació i Ocupació

Tipus de document
:   Resolució

Correcció d'errades

 Descriptors 

:   * conveni col·lectiu

RESOLUCIÓ de 8 de setembre de 2011, de l'Àrea de Relacions Laborals i Seguretat Laboral de la Direcció General de Treball, Cooperativisme i Economia Social, per la qual es disposa el registre i la publicació del text del Conveni col·lectiu de manipulació i envasament de cítrics, fruites i hortalisses per a la Comunitat Valenciana (23339347834767). [2011/10001]  
Vist el text del Conveni col·lectiu de manipulació i envasament de cítrics, fruites i hortalisses per a la Comunitat Valenciana, subscrit per la comissió negociadora, que està integrada, de part empresarial, per representants del CGC i de l'APECA, i de part dels treballadors, per representants dels sindicats UGT i CCOO, i de conformitat amb el que disposa l'article 90, apartats 2 i 3 del Reial Decret Legislatiu 1/1995, de 24 de març, el Text Refós de la Llei de l'Estatut dels Treballadors, l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball, i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Àrea de Relacions Laborals i Seguretat Laboral, d'acord amb les competències transferides segons el Reial Decret 4105/82, de 29 de desembre, resol:  
  
Primer  
Ordenar la inscripció en el Registre de la Comunitat Valenciana de Convenis i Acords Col·lectius de Treball, amb notificació a la comissió negociadora, i el depòsit del text de l'acta.  
  
Segon  
Disposar la seua publicació en el Diari Oficial de la Comunitat Valenciana.  
  
València, 8 de setembre de 2011.- El cap de l'Àrea de Relacions Laborals i Seguretat Laboral: Reyes Maximiliano Coronado Coronado.  
  
  
  
CONVENI COL·LECTIU DE MANIPULACIÓ I ENVASAMENT DE CÍTRICS, FRUITES I HORTALISSES PER A LA COMUNITAT VALENCIANA 1638 TW 2012  
  
ARTICLE 1. ÀMBIT TERRITORIAL  
Les bases d'este conveni seran aplicables a tot el territori de la Comunitat Valenciana.  
  
ARTICLE 2. ÀMBIT FUNCIONAL  
Este conveni col·lectiu s'aplicarà a totes les empreses l'activitat de les quals consistisca en la selecció, manipulació i envasament de fruits cítrics per a ser comercialitzats en el mercat nacional o per a ser exportats. En l'àmbit funcional del conveni s'inclouran també les activitats de selecció, manipulació i envasament de fruites i hortalisses realitzades per les empreses l'activitat principal de les quals consistisca en el manipulació de cítrics. En cas que s'efectuen les tres activitats de manipulació de cítrics, de fruites i d'hortalisses, s'entendrà que és majoritària l'activitat de cítrics quan ho siga respecte a les altres dos activitats considerades cada una per separat.  
  
ARTICLE 3. ÀMBIT PERSONAL  
Este conveni serà aplicable a tots els treballadors que presten els seus servicis laborals en les empreses incloses en els seus àmbits funcional i territorial, siga quina siga la modalitat del seu contracte de treball.  
  
ARTICLE 4. ÀMBIT TEMPORAL  
1. La vigència d'este conveni col·lectiu tindrà una duració de dos anys, fins al 31 d'agost de 2012.  
2. Els efectes d'este conveni col·lectiu es produiran des de la data de la firma d'este, excepte els seus efectes econòmics que s'iniciaran el dia 1 de gener de 2011. Amb independència de la data en què es publique en el Diari Oficial de la Comunitat Valenciana (DOCV).  
  
3. Si alguna de les parts negociadores no denuncia este conveni col·lectiu amb una antelació mínima de tres mesos a la data del seu venciment, o a la de les seues possibles pròrrogues, el conveni es prorrogarà per successius períodes anuals.  
  
ARTICLE 5. RENDIMENTS   
1. A fi de millorar la productivitat de les empreses i amb això contribuir al manteniment del màxim volum d'ocupació, les empreses podran establir uns nivells de rendiment normals en les tasques bàsiques dels magatzems de manipulació i envasament, per mitjà d'acords amb els representants dels treballadors.  
2. Els acords sobre rendiments en el treball a què puguen arribar les empreses i els representants dels seus treballadors es reflectiran per escrit. Una còpia de l'acord haurà de ser enviada per l'empresa, o els representants del personal, a la Comissió Paritària per a l'aplicació i interpretació d'este conveni col·lectiu. A la vista del contingut de l'acord sobre rendiments laborals, la Comissió Paritària emetrà un dictamen respecte al seu ajust amb les clàusules del conveni col·lectiu. En tot cas, els sindicats firmants tindran la facultat per a exercir les accions legals que crega oportunes per a impugnar els acords amb què puguen estar disconformes.   
Una vegada establit, el sistema tindrà caràcter provisional per un període de 30 dies perquè la Comissió Paritària comprove si els rendiments són abastables i responen als criteris que van determinar la seua implantació.  
3. Els rendiments mínims acordats per ambdós parts seran aplicables als treballadors. Per acord entre les empreses i els representants dels seus treballadors, es podran implantar sistemes de remuneració en funció del rendiment del treball.   
  
ARTICLE 6. CONDICIONS ECONÒMIQUES  
1. Las retribucions pactades en este conveni corresponents a la campanya 2010-2011 (des de l'1 de gener de 2011 fins al 31 d'agost de 2011) per a les distintes categories són les que apareixen en les taules de salaris que com a annex 3 s'adjunten a este text, i que arrepleguen un increment del 2,30%.  
2. Increment salarial general:   
A partir de l'1 de setembre de 2011, s'establix un increment salarial per a la següent campanya de vigència d'este conveni col·lectiu equivalent al 2,30%.  
3. Per al personal que treballe a jornada completa durant tot l'any, que pertany als grups I, II, IV i V, el salari diari o mensual serà l'establit en les taules que s'inclouen com a annex 3A.   
4. Clàusula de revisió salarial: Durant la vigència d'este conveni, no operarà cap tipus de revisió salarial.  
5. Clàusula de garantia salarial: Si alguna de les categories fixades en este conveni es quedara per davall del Salari Mínim Interprofessional (SMI), s'actualitzarà immediatament fins a aconseguir el 100 per 100 d'este.  
6. En les retribucions del grup III, en el salari dia s'inclouen tots els conceptes salarials a què el treballador o treballadora té dret, com són salari base, gratificacions extraordinàries, vacacions, diumenges i festius, participació en beneficis i la resta de parts proporcionals.  
  
7. L'import de les gratificacions extraordinàries del mes de juliol i de Nadal serà de 30 dies del salari per als treballadors fixos dels grups I, II, IV i V.   
  
ARTICLE 7. PROMOCIÓ I FORMACIÓ PROFESSIONAL  
1. Les empreses promouran la formació professional dels seus treballadors i els concediran els permisos necessaris, no retribuïts, per a concórrer a exàmens, en cas que els treballadors cursen estudis per a l'obtenció d'un títol acadèmic o professional oficialment reconegut.  
  
2. Sempre que l'organització del treball ho permeta, el treballador o treballadora tindrà dret a l'adaptació de la jornada laboral per a possibilitar la seua assistència a cursos de formació professional, i tindrà preferència en l'elecció de torn de treball quan curse amb regularitat estudis per a l'obtenció d'un títol acadèmic o professional.  
3. Amb caràcter general, i en cas que no siga imprescindible recórrer a la contractació de personal nou en l'empresa, els llocs de treball tendiran a cobrir-se amb treballadors de la mateixa empresa procedents dels nivells inferiors de cada grup professional.  
4. Les promocions a llocs de treball de nivell professional superior dins de l'empresa es produiran en el marc de les facultats organitzatives de l'empresari, atenent criteris com la formació, l'experiència professional i l'antiguitat del treballador, comunicant-ho a la representació legal dels treballadors i exposant-ho en el tauler d'anuncis de l'empresa.  
  
5. Amb la finalitat de facilitar la promoció professional, quan per necessitats de la producció un treballador o treballadora siga proposat per a ocupar una categoria superior amb caràcter ininterromput o permanent, passarà a formar part de la llista de crida corresponent a esta nova categoria, sense perjuí de tot això mantindrà el seu lloc en la llista de crida de la categoria de què procedisca en el mateix lloc que ocupava. En conseqüència, en estos casos el treballador o treballadora es trobarà en dos llistes diferents, i això amb independència que, nominalment, el treballador o treballadora mantinga la categoria d'origen. En estos casos, el treballador o treballadora percebrà el salari de la categoria corresponent a les funcions efectivament exercides en cada moment. L'empresa, a petició escrita del treballador o treballadora, podrà consolidar la categoria superior, i en este cas el treballador o treballadora perdrà el seu lloc en la llista de crida de la categoria d'origen. Igualment, la consolidació de la categoria superior es produirà quan el treballador o treballadora efectue el mateix nombre de jornades en la dita categoria que les que realitzen els treballadors de la seua mateixa antiguitat en la categoria d'origen.  
6. Quan per causes tècniques, organitzatives o productives es produïra una minva continuada en les jornades de treball o es procedira a l'amortització del lloc de treball que el treballador o treballadora ocupe en la categoria de destinació una vegada consolidada, el treballador o treballadora, sense dret a cap indemnització, podrà sol·licitar recuperar el seu lloc de treball en la categoria d'origen, amb el salari corresponent a esta mateixa categoria i ocupant el lloc en la llista de crida que li corresponga de conformitat amb la seua antiguitat en l'empresa dins d'esta categoria.  
7. Quan l'empresa desitge implantar sistemes de formació ho comunicarà per escrit als representants legals dels treballadors, tenint estos la facultat de realitzar el corresponent informe amb caràcter previ a l'elaboració del pla de formació, en un termini de 15 dies hàbils. La representació legal dels treballadors mantindrà la seua facultat informativa durant l'execució del pla de formació.  
  
ARTICLE 8. DEFINICIÓ DE CATEGORIES PROFESSIONALS  
  
1. Pel que fa a la classificació professional, es realitza una remissió al que disposa l'article 15 de l'Acord de Substitució de la Reglamentació Nacional de Treball de la Manipulació i Envasament per al Comerç i Exportació d'Agres, amb la regulació específica que s'indica a continuació:  
  
I GRUP PROFESSIONAL DE TÈCNICS I TITULATS  
A) TÈCNIC O TITULAT DE GRAU SUPERIOR I DE GRAU MITJÀ: És la persona que està en possessió del corresponent títol -de nivell superior o mitjà, ja siga enginyer, llicenciat o professor mercantil- i que ha sigut contractat per l'empresa, per este títol, per a efectuar primordialment funcions pròpies de la seua titulació acadèmica o tècnica.  
B) AJUDANT TÈCNIC TITULAT: És la persona qualificada que presta els seus servicis a les ordes i sota la direcció del tècnic o titulat de grau superior o mitjà.  
  
II GRUP PROFESSIONAL D'ADMINISTRATIUS  
A) CAP SUPERIOR, CAP PERSONAL, CAP ADMINISTRATIU, CAP COMPTABILITAT: És la persona que té a càrrec seu, sota la dependència directa de la gerència, la direcció del departament administratiu, de personal, de comptabilitat o un altre departament.  
B) CAP DE 1a, CAP DE COMPRES: És la persona que té a càrrec seu la gestió d'una secció o de les compres de l'empresa.  
C) CAP DE 2a, CAP DE COMPRES INTERIOR O EXTERIOR: És la persona que, sota la dependència d'un superior, gestiona les tasques administratives, burocràtiques i/o de compres.  
D) CAIXER, AJUDANT COMERCIAL I CAP TRANSPORT: És la persona que, sota la direcció d'un superior, realitza la gestió de la caixa, del transport o col·labora en departament comercial.  
E) OFICIAL ADMINISTRATIU DE PRIMERA: És la persona que, depenent del cap administratiu, realitza tasques burocràtiques que requerixen iniciativa.  
F) OFICIAL ADMINISTRATIU DE SEGONA: És la persona que, depenent del cap administratiu o oficial administratiu de 1a, efectua treballs comptables o burocràtics que només exigixen coneixements generals de la tècnica administrativa.  
G) AUXILIAR, AUXILIAR ADMINISTRATIU: És la persona que realitza tasques elementals administratives o d'una altra índole, amb iniciativa i responsabilitat restringides i subordinades a les ordes i instruccions dels seus superiors.   
H) TELEFONISTA: És la persona que atén una centraleta telefònica, i si és el cas, realitza tasques de recepció i informació de les visites, i en general, aquelles altres funcions de naturalesa semblant a les indicades que li encomane l'empresa.  
  
III GRUP PROFESSIONAL DE PERSONAL DE MAGATZEM  
A) MARCADORS/ES - RECOLLIDORS/ES. Per als corredors o corredores de fruita es manté la categoria professional, amb la denominació de "Marcadors/es - Recollidors/es", que s'afig al grup 3r de la reglamentació i la definició dels quals és la següent:  
"Són les persones pèrites o pràctiques que al servici d'una empresa determinada realitzen les operacions de contractació i compra de fruites amb destinació a la seua posterior manipulació en els magatzems de l'empresa, coneixent perfectament les plantacions de tarongers, amb capacitat per a determinar la producció dels horts amb la seua simple apreciació personal, tant si el tracte es tanca amb l'agricultor/a i requerix la ulterior aprovació de l'empresari/a, com es vincula a este sense necessitat d'esta aprovació."  
Este personal dedica la seua activitat, exclusivament, al servici de l'empresa durant la duració de la campanya, realitzant al mateix temps funcions connexes o complementàries, que són l'ordenació del treball d'arreplega, control de les quadrilles ordenant als capatassos d'estes els talls a cobrir durant cada jornada i coordinant la funció d'arreplega perquè en el magatzem existisca constantment l'abastiment requerit a les necessitats de la comercialització: Serà assimilat als encarregats/des de magatzem als efectes de Seguretat Social.  
  
B) ENCARREGAT/DA GENERAL DE MAGATZEM: És la persona que s'ocupa de l'organització i distribució del treball en el magatzem de manipulació, coordinant i supervisant les diferents seccions.  
C) ENCARREGAT/DA DE MAGATZEM: És la persona que, sota la dependència i supervisió de l'encarregat/da general de magatzem, col·labora en l'organització i distribució del treball en el magatzem.  
D) ENCARREGAT/DA DE SECCIÓ: És qui té a càrrec seu el personal d'una secció, sota la dependència de l'encarregat/da.  
E) ENCARREGAT/DA DE MÀQUINES: És la persona al càrrec de la qual està el bon funcionament, entreteniment i conservació d'un tren de confecció, marcant el ritme de treball, estant a càrrec seu la connexió i la desconnexió d'estes.  
F) CONDUCTOR/A DE CARREGADORA ELEVADORA MECÀNICA: És la persona degudament capacitada i autoritzada per l'empresa, que té encomanada la conducció de la carregadora elevadora mecànica i la conservació dels seus elements accessoris.   
G) CONTROLADOR/A D'ENTRADES, CONTROLADOR D'EIXIDES I CONTROLADOR DE CÀRREGA: És la persona al càrrec de la qual es troba el control de l'entrada i/o eixida i/o càrrega de fruites en el magatzem, la seua posterior classificació, controlant l'existència dels estocs de fruites en el magatzem, i/o la distribució dels embarcaments.   
H) CONTROLADOR/A DE QUALITAT: És la persona que forma part de l'equip de qualitat, que s'encarrega de verificar, vigilar i documentar, en tot moment, el compliment de les especificacions del producte i del procés, així com la supervisió i calibratge dels equips de control, en les diferents etapes del procés, des de la recepció de la fruita fins a l'expedició.   
I) CONTROLADOR/A DE TRAÇABILITAT: És la persona responsable dels procediments en qualitats estandarditzats, controla el producte i la traçabilitat completa del procés d'empaquetatge incloent la ubicació inicial del producte, rastreig, tractaments i més, control de temperatura inicial i final del producte, control de pes, acabament del producte, coneixement de programari de qualitat, control del certificat de qualitat, valoració i confecció d'informes.  
J) CARREGADOR/A, DESCARREGADOR/A: És la persona que carrega i descarrega fruita i materials dels camions o vagons.  
K) EMBALADOR/A, FLEIXADOR/A: És la persona que realitza la tasca de reforçar caixes i palets, amb fleixos o malles, i embalar.  
L) CABASSEJADOR/A, APILADOR/A: És la persona que alimenta de fruita la línia de manipulació, retira les caixes i les apila, i a més aporta els materials de confecció de fruita a les seccions de magatzem.  
M) FUSTER/A, MUNTADOR/A: És la persona que realitza tasques de fusteria aplicades a la confecció i muntatge de caixes per a envasar els cítrics.  
N) MECÀNIC/A: És la persona que realitza tasques de mecànica, electromecànica, manteniment, conservació, reparació i instal·lació de maquinàries.  
O) EMPAPERADOR/A: És qui embolica la fruita en paper o un altre material.  
P) TAPADOR/A: És la persona que realitza tasques de tapat de les caixes.  
Q) PEÓ MAQUINISTA: És la persona que controla, regula i distribuïx els fluxos de matèria primera a través de la màquina i resol els problemes eventuals que es presenten.  
R) OPERARI DE MÀQUINA: És qui maneja màquines i/o ordinadors per a realitzar operacions com l'empaquetatge i fleixatge; marcat de caixes; embossament; i pesada, en malles i a granel; i paletitzat i despaletitzat.  
S) ENCAIXADOR/A, TRIADOR/A: És la persona experimentada que du a terme les funcions que consistixen a classificar, seleccionar i col·locar la fruita adequadament en els envasos de qualsevol tipus.   
T) ENCAIXADOR/A, TRIADOR/A SENSE EXPERIÈNCIA: Realitza les funcions anteriorment descrites sense l'experiència necessària, de manera que ocuparà la present categoria quan no acredite una experiència almenys de 75 jornades de treball efectiu realitzant estes funcions en qualsevol empresa del sector. Passarà a la condició d'encaixador/a o triador/a quan acredite la realització de 75 jornades de treball efectiu com a encaixador/a triador/a sense experiència.  
  
IV GRUP PROFESSIONAL D'OFICIS DIVERSOS  
A) CONDUCTOR/A OFICIAL DE PRIMERA: És la persona que realitza tasques de conducció disposant del permís de conducció tipus E; o bé realitza oficis diversos sota la dependència d'un superior, amb autonomia i responsabilitat.  
B) CONDUCTOR/A OFICIAL DE SEGONA: És la persona que realitza tasques de conducció disposant del permís de conducció tipus C; o bé realitza oficis diversos sota la dependència d'un oficial de primera.   
C) AJUDANT: És la persona que col·labora amb les categories anteriors en la realització de les funcions corresponents a oficis diversos.  
  
V GRUP PROFESSIONAL DE PERSONAL DE SERVICIS GENERALS.  
A) VIGILANT: És la persona que té a càrrec seu la vigilància de les dependències de l'empresa, controlant l'accés a estes.  
B) PORTER/A: És la persona que vigila les portes d'accés a les dependències empresarials, responsabilitzant-se de la seua puntual obertura i tancament; rep avisos, cartes o paquets; i cuida que no accedisquen al centre de treball les persones no autoritzades.  
C) PERSONAL DE NETEJA: És el personal que s'ocupa de la neteja de les dependències administratives i de servicis generals i dels lavabos de l'empresa.  
Es remetran a la Comissió Paritària aquells supòsits en què hi haja dubte respecte a l'adscripció de la categoria o grup professional.  
  
ARTICLE 9. VACACIONS  
El personal afectat per este conveni tindrà dret a 30 dies naturals de vacacions anuals retribuïdes, o a la part proporcional equivalent. Per al grup III el gaudi es produirà dins del període d'alta.  
A més dels dies que com a festius apareixen en el calendari laboral, en les festivitats de Setmana Santa per al personal fix seran dies de vacacions el Dissabte Sant i el dilluns següent al Diumenge de Resurrecció, en canvi es treballarà el dimarts dia complet.  
En el certificat d'empresa o en document acreditatiu elaborat a este efecte, l'empresa haurà d'informar dels dies de vacacions disfrutats pel treballador.  
  
ARTICLE 10. JORNADA LABORAL  
1. La jornada ordinària anual màxima serà la següent: 1.790 hores de treball efectiu.  
2. Amb caràcter general, la jornada laboral ordinària es distribuirà de dilluns a divendres i tindrà una duració màxima de 8 hores de treball efectiu en còmput diari i de 40 hores de treball efectiu en còmput setmanal, tot això sense perjuí del que disposa l'article 22.   
3. En aquelles empreses que tinguen pactada o pacten de mutu acord amb la representació legal dels treballadors, o si no n'hi ha, amb els sindicats firmants d'este conveni, una setmana laboral de dilluns a dissabte, es determinarà el dia de descans setmanal. En defecte d'esta determinació, el dia de descans entre eixes sis jornades serà el dimecres.  
  
  
ARTICLE 11. COMISSIÓ PARITÀRIA DE VIGILÀNCIA  
Les parts deliberants acorden crear la Comissió Paritària de Vigilància d'este conveni com a òrgan d'interpretació, conciliació obligatòria i vigilància del seu compliment.  
  
ARTICLE 12. FUNCIÓ DE LA COMISSIÓ  
1. Interpretació autèntica del conveni i, si és el cas, emissió del preceptiu informe previ al plantejament de qualsevol conflicte col·lectiu.  
  
2. Arbitratge dels problemes o qüestions que els siguen sotmesos per les parts o en els supòsits concretats en este text.  
Especialment coneixerà dels problemes que puguen plantejar en relació amb l'aplicació de determinats centres de treball de la Llei de Jornada Màxima Legal, a petició de qualsevol de les parts, dictant laude que resolga l'assumpte plantejat. Si este no és acatat per les parts, la Comissió elevarà l'expedient a l'autoritat competent a fi que servisca a esta d'antecedent per a la resolució que calga.  
  
Igualment haurà de substanciar les reclamacions que davant de la mateixa puga formular qualsevol productor en relació amb la seua classificació professional o sistema d'ascens vigent, resolent per mitjà de laude el que estime just.  
3. Conciliació obligatòria, davant de la Comissió Paritària prèvia al plantejament de qualsevol conflicte col·lectiu.   
4. Conciliació obligatòria, davant de la Comissió Paritària, prèvia a la via de solució de discrepàncies que es cree en desplegament dels articles 41.6 i 82.3 de l'Estatut dels Treballadors, en els supòsits que no s'aconseguisca acord en matèria de modificació substancial de les condicions de treball pactades en el present conveni col·lectiu o en el procediment establit en la disposició addicional única d'este conveni col·lectiu, d'inaplicació del règim salarial d'este conveni col·lectiu.  
   
5. Vigilància del compliment del que s'ha pactat.  
6. Estudi de l'evolució de les relacions entre les parts contractants, donant especial importància a la classificació del personal per la seua responsabilitat, capacitació i esforç.   
La Comissió vetlarà perquè les empreses i els treballadors o treballadores es troben afiliats/des i cotitzen a la Seguretat Social realitzant els tràmits necessaris perquè en els magatzems tots els productors o productores i les empreses complisquen les obligacions imposades per les disposicions sobre Seguretat Social.  
7. L'estudi i aprovació, si és el cas, de les mesures proposades per la Comissió de Rendiment que tinga com a finalitat la millora d'estos.  
  
8. Assumir l'obligació de dirimir aquelles situacions que puguen crear-se en la posada en pràctica per a l'aplicació de l'antiguitat amb anterioritat a l'1 de novembre de 1975, com així mateix les que puguen plantejar-se a partir de la dita data.  
9. Totes les altres activitats que tendisquen a la major eficàcia pràctica del conveni.  
ARTICLE 13. ACTIVITATS DE LA COMISSIÓ PARITÀRIA  
  
Les funcions i activitats que té atribuïdes la Comissió Paritària de Vigilància exigixen omplir inexcusablement el tràmit de conciliació prèvia davant d'esta, en tots els problemes col·lectius que puguen plantejar-se, especialment els de conflicte col·lectiu, i ha d'emetre's el preceptiu informe de no haver-hi acord.  
En cas de dubte, la Comissió elevarà consulta a l'autoritat laboral.  
  
  
ARTICLE 14. DOMICILI DE LA COMISSIÓ PARITÀRIA DE VIGILÀNCIA  
La Comissió Paritària de Vigilància tindrà el seu domicili, indistintament, en la Secretaria de la Comissió. Per part Empresarial, el CGC, amb seu social en Monges de Santa Caterina, 8-4a de València (fax núm. 963 51 07 18) i APECA, amb seu social en Cavallers, 26 de València (fax núm. 962 42 81 53); i per la part social, Federació Agroalimentària d'UGT-PV, C/ Arquitecte Mora, 7-2n de València (fax núm. 963 88 40 28) i Federació Agroalimentària de CC.OO, Pl. Nàpols i Sicília, 5-2n de València (fax núm. 963 88 21 69).  
  
ARTICLE 15. COMPOSICIÓ DE LA COMISSIÓ PARITÀRIA DE VIGILÀNCIA  
La Comissió Paritària es compondrà de 14 membres titulars i 14 suplents. Set membres titulars i set suplents seran designats, respectivament, per cada una de les dos parts, empresarial i sindical, firmants d'este conveni col·lectiu. Els vocals triaran entre ells la persona que haja de realitzar les funcions de secretari en cada reunió. Podran assistir a les reunions assessors sense dret de vot.  
  
ARTICLE 16. DEL PRESIDENT O PRESIDENTA I SECRETARI O SECRETÀRIA DE LA CONVOCATÒRIA  
El president o presidenta i el secretari o secretària de la comissió seran els qui esta designe entre els seus membres.  
En la primera reunió de la Comissió Paritària, es designarà una persona davant de la qual s'efectuarà la convocatòria d'esta, a qui, la persona que desitge convocar una reunió de la Comissió Paritària enviarà per escrit una explicació suficient del conflicte existent, determinació de les parts implicades i concreció de la pretensió, amb expressió de la seua voluntat d'efectuar la dita convocatòria. La persona designada convocarà els membres de la Comissió Paritària, proposant data i lloc per a la reunió, i si en el termini de 48 hores cap de les parts s'oposa a la data proposada, la convocatòria s'entendrà degudament efectuada.  
  
  
ARTICLE 17. DELS MEMBRES DE LA COMISSIÓ  
Els membres empresaris o empresàries i treballadors o treballadores seran triats per les respectives organitzacions.  
  
ARTICLE 18. DELS ASSESSORS O ASSESSORES  
Els assessors jurídics o assessores jurídiques seran designats lliurement per les representacions respectives.  
  
ARTICLE 19. PREMI ANTIGUITAT   
A) PREÀMBUL: En aclariment del que disposa este, les parts fan constar el següent:  
1. L'1 de setembre de 1997 va quedar suprimit el complement personal d'antiguitat que, amb la denominació "plus d'antiguitat" es regulava en el del mateix número del conveni col·lectiu vigent fins al 31 d'agost de 1997. A partir de la data mencionada, ja no es genera dret a este plus d'antiguitat, ni els treballadors que en la dita data prestaven els seus servicis en les empreses del sector de manipulació de cítrics ni els treballadors que van ser contractats per primera vegada després d'eixa data.  
2. Els treballadors mantenen el dret a percebre, o a continuar percebent, els imports corresponents a antiguitat que per este concepte salarial els corresponia cobrar el dia 1 de setembre de 1997. Igualment mantenen el percentatge per quinquennis als quals tenien dret l'1 de setembre de 1997.  
3. Els treballadors fixos i fixos-discontinus que, a l'1 de setembre de 1997, tingueren adquirits des d'un fins a quatre anys d'antiguitat -en aplicació del que ha regulat fins llavors el conveni en esta matèria-, tindran dret a percebre, per tota la duració de la seua relació laboral amb l'empresa, un 1,67% del salari hora professional per cada any d'antiguitat adquirit dins de les quatre temporades immediatament anteriors a la campanya 1997/1998; aquells treballadors que hagen cobrat el plus d'antiguitat calculant el percentatge sobre el salari base percebran el concepte salarial al qual es referix este article aplicant el tant per cent que corresponga sobre el salari base; quan es tracte d'empreses que no hagen pagat el plus d'antiguitat a 1 de setembre de 1997, el concepte previst en este apartat s'abonarà sobre el salari-hora professional.   
  
4. L'import o el percentatge previst en el punt anterior se sumarà al que, si és el cas, ja van percebre per concepte d'antiguitat els treballadors, i l'import conjunt quedarà consolidat com un complement salarial ad personam. Este complement retributiu tindrà una duració indefinida, i la seua quantia, que no serà absorbible ni compensable, s'actualitzarà amb els mateixos increments percentuals que experimente el salari en el futur.  
5. El referit complement salarial que llavors es va extingir serà reflectit en els rebuts de salaris amb la denominació de "complement d'antiguitat consolidada".  
6. Este pacte respecta allò que ha disposat sobre el plus d'antiguitat l'Acord de Substitució de la Reglamentació de Treball de la Manipulació de Cítrics, atés que el 21 del mateix remet, amb caràcter prioritari i excloent, la regulació d'este complement salarial personal a la negociació col·lectiva d'àmbit territorial inferior a l'Estatal.  
7. En l'annex a la taula salarial del conveni vigent fins al 31 d'agost de 2000 figuraven els imports concrets de plus d'antiguitat, derivats de l'aplicació del punt 3 d'este preàmbul que corresponen, des d'un a quatre anys d'antiguitat, per a cada una de les categories professionals.   
  
B) L'import resultant de l'aplicació del que disposa l'apartat A) del present constituïxen un complement personal de cada un dels treballadors que van tindre i tenen dret a percebre el complement "d'antiguitat consolidada". Este complement s'incrementarà en el mateix percentatge que el salari-hora professional vigent en cada moment i no serà absorbible ni compensable amb qualsevol altre rèdit salarial.  
  
  
ARTICLE 20. LLICÈNCIA PER MATRIMONIS  
Si durant el transcurs de la campanya contrau matrimoni l'home treballador o dona treballadora fixos-discontinus o de temporada, es tindrà en compte, quant a permisos, el que regula l'art. 37.3 apartat A) de l'Estatut dels Treballadors (Reial Decret Legislatiu 1/1995, de 24 de març). El treballador o treballadora que formalitze una unió de fet de conformitat amb la legislació aplicable tindrà dret a 15 dies naturals de permís retribuït des del moment de la inscripció de l'esmentada unió en el Registre Oficial de Parelles de Fet corresponent.  
  
ARTICLE 21. SALARI HORA PROFESSIONAL  
El salari hora professional dels treballadors o treballadores afectats per este conveni és l'inclòs sota esta denominació en la corresponent columna de les taules salarials aprovades per al grup III, i en la columna de les aprovades per als grups I, II, IV i V.  
  
ARTICLE 22. ABSORBIBILITAT  
Qualsevol augment que es produïsca haurà de tindre's en compte per a la seua absorció durant la vigència d'este conveni.  
  
ARTICLE 23. GARANTIES PERSONALS  
Es respectaran les condicions individuals més beneficioses que el personal afectat pel present conveni disfrute en l'actualitat.  
  
  
ARTICLE 24. HORES DE LLISCAMENT  
1. Se consideren hores de lliscament horari aquelles que, sense superar el límit de les nou hores diàries, es realitzen fora de l'horari fixat en cada empresa, però sense haver esgotat la jornada ordinària màxima en còmput setmanal prevista en l'article 10 d'este conveni col·lectiu. No obstant això, i com que les esmentades hores serien efectuades fora de l'horari establit en cada empresa, la seua realització serà per orde d'antiguitat en cada categoria o especialitat, i voluntària per al treballador, sent retribuïdes com a hores ordinàries i no tenint consideració d'hores extraordinàries.  
2. Per a les empreses que no treballen a torns s'establixen les següents particularitats respecte al lliscament horari: Podran efectuar-se fins a 5 hores retribuïdes com a ordinàries en dissabte quan, de dilluns a divendres, es realitzen per la plantilla un mínim de 5 hores diàries i un màxim de 9 hores diàries retribuïdes com a ordinàries, amb un mínim setmanal de 32 hores.   
3. Per a les empreses que treballen a torns s'establixen les següents particularitats respecte al lliscament horari: Podran efectuar-se fins a 5 hores retribuïdes com a ordinàries en dissabte quan, de dilluns a divendres, es realitzen per les plantilles assignades a cada torn un mínim de 5 hores diàries i un màxim de 9 hores diàries retribuïdes com a ordinàries, amb un mínim setmanal de 32 hores.  
4. Per a les empreses que treballen de dilluns a dissabte amb descans el dimecres o dia alternatiu s'establixen les següents particularitats respecte al lliscament horari: Podran efectuar-se fins a 5 hores retribuïdes com a ordinàries el dia de descans quan, en la resta de dies, es realitzen per la plantilla un mínim de 5 hores diàries i un màxim de 9 hores diàries retribuïdes com a ordinàries, amb un mínim setmanal de 32 hores.  
  
5. Per acord entre l'empresa i la representació legal dels treballadors, o si no n'hi ha, els sindicats que firmen este conveni, es podrà establir un mòdul mínim diari diferent del previst en els apartats 2, 3 i 4 d'este article, de 4, 5 o 6 hores, i en este cas el nombre d'hores retribuïdes com a ordinàries que es podran treballar en dissabtes o dia de descans alternatiu serà, respectivament, de 4, 5 o 6 hores.  
  
6. A efectes d'aplicació del que disposen els apartats 2, 3 i 4 del present article, al principi de cada campanya es crearà una borsa a la qual s'adscriuran els treballadors que manifesten la seua voluntat de realitzar treball en el règim previst en els citats apartats per a la dita campanya. Les empreses recorreran a la dita borsa i dins de la mateixa la crida es realitzarà segons els criteris establits en este conveni.  
  
7. Las hores de lliscament que no s'incloguen o incomplisquen els requisits establits en els apartats anteriors d'este article seran retribuïdes amb el preu previst en l'annex 3 d'este conveni més l'import que corresponga del complement "ad personam" a cada treballador derivat de la supressió del plus d'antiguitat segons el que establix l'article 19 d'este conveni col·lectiu. Este increment figurarà en els rebuts oficials de salaris sota la denominació de "complement de lliscament horari".  
  
8. En aquells supòsits en què, per aplicació del que disposa el present article, s'efectuen modificacions substancials de l'horari que excedisquen del lliscament horari, s'acudirà a la Comissió Paritària perquè esta resolga el que calga.  
  
ARTICLE 25. SEGURETAT I SALUT LABORAL  
1. Els delegats de prevenció exerciran les seues funcions amb càrrec al crèdit d'hores mensuals que els corresponga en la seua condició de membres del comité d'empresa o delegats de personal.   
2. No obstant la regla general abans expressada, no s'imputarà a este crèdit horari mensual el temps dedicat a:  
a) Les reunions del Comité de Seguretat i Salut;  
b) Les reunions convocades per l'empresa en matèria de prevenció de riscos;  
c) Acompanyar els tècnics en les avaluacions de caràcter preventiu del medi ambient de treball, i als inspectors de Treball en les visites i verificacions que realitzen en els centres de treball, per a comprovar el compliment de la normativa sobre prevenció de riscos laborals; i   
  
d) Ser informats per l'empresa sobre els danys produïts en la salut dels treballadors, una vegada que l'empresa haja tingut coneixement d'estos.  
  
ARTICLE 26. CANVI DE TORN I LLOC DE TREBALL  
Tindran dret a canvi de torn i lloc de treball les treballadores que estiguen en període de gestació, sense pèrdua de la seua retribució salarial.  
Tindran preferència per a canvi de torn els treballadors o treballadores que tinguen al seu càrrec directe un parent de fins al segon grau de consanguinitat o afinitat que no puga valdre's per si mateix per motius d'edat, malaltia o accident.  
Així mateix, tindran dret al canvi de lloc de treball aquells treballadors o treballadores que tenint un informe mèdic que així ho establisca i havent-ho sol·licitat a l'empresa, siga confirmada la necessitat d'escometre este canvi pels servicis de vigilància de la salut de l'empresa o per la mútua amb què tinga l'empresa coberts els accidents de treball i malalties professionals.   
  
ARTICLE 27. HORARIS  
Les empreses estan obligades a fer l'horari de treball, concretant la seua jornada diària, setmanal i anual, i exposar-lo en el tauler d'anuncis de l'empresa.  
La modificació de l'horari de treball, inicialment fixat per l'empresa, haurà de ser consensuat amb la representació legal dels treballadors en l'empresa, si existix, i en cas que no s'aconseguisca acord s'haurà de traslladar a la Comissió Paritària de conveni perquè efectue l'oportuna mediació, sense que paralitze en cap cas els procediments legals establits.  
  
ARTICLE 28. COTITZACIONS A LA SEGURETAT SOCIAL  
Als efectes de cotització, siga quin siga el nombre d'hores que es treballe diàriament, la base de cotització tindrà la quantia efectivament abonada al treballador.  
Quant a la part proporcional que s'ha d'afegir als dies treballats, caldrà ajustar-se al que disposa l'Orde Ministerial de 30 de maig de 1991, o disposició que la substituïsca.  
  
ARTICLE 29. NÒMINES  
És obligació de l'empresa estendre tots els mesos els rebuts individuals justificatius del pagament del salari per duplicat amb subjecció al model oficial aprovat a este efecte pel Ministeri de Treball, entregant un exemplar al treballador o treballadora al temps de fer efectiu el seu salari i l'altre exemplar s'arxivarà en l'empresa, ambdós exemplars firmats per cada interessat i segellats per l'empresa.  
En el supòsit que la forma de pagament dels salaris es realitze per mitjà de transferència bancària, l'empresa no estarà obligada a demanar la firma del treballador en el rebut oficial a què es referix el paràgraf anterior, encara que sí que existirà l'obligació d'emetre-ho i facilitar una còpia al treballador que ho sol·licite.  
  
ARTICLE 30. PAS D'EVENTUALS A FIXOS-DISCONTINUS  
  
1. Els treballadors o treballadores eventuals passaran a la condició de fixos-discontinus quan hagen realitzat dos campanyes de 30 dies de treball com a mínim en cítrics o 20 dies de treball com a mínim en fruites i hortalisses; quan no s'hagen aconseguit els 30 o 20 dies en una campanya tindran la preferència per a ser contractats, sense pèrdua de la condició d'eventual.  
2. Quan un treballador preste els seus servicis durant una campanya de manipulació de cítrics amb l'assiduïtat de la mitjana corresponent a la tercera part dels treballadors fixos-discontinus de l'empresa de menor antiguitat, i sempre que en la dita campanya haja treballat efectivament durant un mínim de 60 dies, tindrà la condició de treballador fix-discontinu a la següent campanya.  
3. Els treballadors o treballadores amb contracte de posada a disposició a través d'una empresa de treball temporal passaran a la condició de fixos-discontinus de l'empresa usuària després d'haver realitzat dos campanyes consecutives en la mateixa empresa usuària, i encara que ho foren a través de diferents empreses de treball temporal. Els contractes de posada a disposició seran facilitats a la representació legal dels treballadors a petició d'estos.  
  
ARTICLE 31. GARANTIES SOBRE ORDENACIÓ DEL TREBALL  
La regulació de l'ordenació del treball s'ajustarà a les regles següents:  
a) No contractar eventuals mentres hi haja fixos-discontinus sense cridar en la mateixa categoria.  
b) No fer hores extraordinàries els fixos-discontinus mentres romanguen sense cridar altres de la mateixa condició.  
c) Cridar per orde d'antiguitat, dins de cada categoria professional, i donar d'alta a mesura que es necessite fins que es puga esgotar la jornada, i quan no siga possible donar treball durant sis dies en dos setmanes seguides o quinze dies en el període d'un mes, es prescindirà obligatòriament del personal de menor antiguitat, amb baixa automàtica en la Seguretat Social, per disminució del producte, entenent-se que el treballador no té ocupació efectiva als efectes del 208.1.4) de la Llei General de la Seguretat Social.   
Quan no es complisca allò que ha determinat el paràgraf anterior, els treballadors o treballadores, els representants legals dels treballadors, o els sindicats firmants d'este conveni podran sol·licitar per escrit la baixa dels treballadors afectats (segons escrit que figura com a annex 1). Després de la dita sol·licitud, l'empresari estendrà un certificat de baixa en la Seguretat Social per disminució del producte (segons escrit que figura com a annex 2 o bé directament estendrà l'esmentada baixa).  
En cas que l'empresari incomplisca l'obligació d'estendre el certificat de baixa en la Seguretat Social o d'estendre directament la baixa, els treballadors o treballadores afectats tindran la facultat de sol·licitar la citada baixa per disminució del producte a la Tresoreria General de la Seguretat Social, fins que per necessitats de l'empresa i en la mesura que es puga esgotar la jornada es requerisquen els servicis del treballador o treballadora, per orde d'antiguitat, i sempre que el treballador o treballadora no estiga treballant, i en este cas haurà d'acreditar-ho per mitjà de contracte de treball.  
És a dir, els treballadors causaran altes i baixes en l'empresa en funció de la prestació laboral real i per les necessitats de la producció, adaptant la plantilla al treball real i cursant la baixa definitiva en la campanya del personal afectat, per disminució del producte o finalització de temporada, per a afavorir que el personal que no puga treballar amb un mínim de continuïtat puga accedir a altres treballs.  
d) En relació amb els treballs de posada en marxa i finalització de campanya, caldrà ajustar-se al que disposa el 20 del Reial Decret 1561/1995, de 21 de setembre, sobre jornades especials de treball.  
  
  
ARTICLE 32. MODEL DE LA SEGURITAT SOCIAL TC1 I TC2  
Les empreses exposaran en lloc destacat del centre de treball els últims justificants de cotització al Règim General de la Seguretat Social i estos documents estaran a disposició de l'òrgan de representació dels treballadors o treballadores.  
  
ARTICLE 33. BORSA D'HORES  
1. Els representants legals dels treballadors o treballadores podran crear una borsa d'hores sindicals del total de les hores que mensualment li corresponen a cada un, i podran fer ús d'estes un o diversos dels components sense sobrepassar les hores acumulades, i sense pèrdua de la seua remuneració i cotització.  
2. Per a exercir este dret hauran de comunicar-ho amb 15 dies d'antelació a l'inici del seu còmput, romanent vigent la dita borsa pel temps que dure la campanya per a la qual va ser sol·licitada. Així mateix, la cancel·lació de la borsa d'hores sindicals sol·licitada dins de la campanya haurà de ser sol·licitada amb 15 dies d'antelació a la seua data d'efectes. En este cas s'entendrà que la borsa quedarà cancel·lada fins que hi haja una nova sol·licitud de creació, de conformitat amb el que establixen els apartats anteriors.  
  
ARTICLE 34. HORES EXTRAORDINÀRIES  
1. Amb caràcter general, es consideraran hores extraordinàries aquelles que es treballen efectivament després d'haver esgotat la jornada laboral ordinària setmanal màxima prevista en l'article 10 d'este conveni col·lectiu.  
2. La retribució de l'hora extraordinària serà l'establida per a cada campanya en les taules que figuren com a annex 3 d'este conveni col·lectiu, més l'import que corresponga del complement "ad personam" de cada productor derivat de la supressió del plus d'antiguitat segons el que preveu l'article 19 d'este conveni col·lectiu.  
  
3. S'establirà un procediment en cada empresa on, després de sol·licitar, a l'inici de campanya, personal voluntari per a fer hores extra es faça un repartiment adequat d'estes, amb l'objecte que se seguisca un orde en la realització de les hores extraordinàries, que serà pactat amb els representants dels treballadors. S'establix que l'orde de realització, en cas que no hi haja acord, siga rotatori per a garantir que tot el personal, dins de cada categoria, tinguen un semblant nombre d'hores realitzades.  
4. El que disposen els dos números anteriors d'este article s'entendrà sense perjuí del que establix l'article 24 respecte a les hores de lliscament.  
5. Les parts negociadores d'este conveni, atenent les peculiaritats productives del sector de manipulació de fruits cítrics, pacten expressament que es consideraran hores estructurals les que deriven de la necessitat d'atendre comandes imprevistes, períodes punta de producció no programats, absències imprevisibles del personal i aquelles altres circumstàncies, així mateix de caràcter excepcional, derivades de les exigències que planteja la manipulació de fruits cítrics i, si és el cas, de fruites i hortalisses, per a la seua comercialització en fresc.  
6. Mitjançant un acord entre les empreses i els representants dels treballadors, les hores extraordinàries realitzades podran ser abonades amb l'import que corresponga, o ser compensades per temps de descans proporcional a este import en els quatre mesos següents a la seua realització, i en este cas no computaran per a la determinació del nombre anual màxim de 80 hores extraordinàries. Si no hi ha acord sobre la seua compensació per descans equivalent, es pagaran les hores extraordinàries efectuades.  
7. Les parts, sindical i empresarial, expressen, de mutu acord, la seua voluntat de mantindre i incrementar el nivell d'ocupació en este sector d'activitat. Amb este fi es propiciarà la no-realització d'hores extraordinàries i, en tot cas, la disminució de les realitzades.  
  
ARTICLE 35. VISITES AL METGE   
Els treballadors o treballadores tindran dret a dènou hores retribuïdes per campanya sense límit mensual i els fixos de vint-i-huit hores a l'any amb un límit de 3 hores al mes per a visites al metge de la Seguretat Social, sempre que esta consulta coincidisca amb l'horari de treball. Estes hores seran remunerades amb la justificació prèvia davant de l'empresa i inclouran el temps de desplaçament.   
Igualment tindrà dret a estos permisos el treballador o treballadora que acompanye un fill menor de catorze anys al pediatre o pediatra de la Seguretat Social, o si no n'hi ha, al metge o metgessa de la Seguretat Social.  
En el cas de familiars fins al segon grau de consanguinitat o afinitat, o cònjuge, que per edat, accident o malaltia no puguen valdre's per si mateixos, tindrà dret a un permís de fins a quatre hores a l'any per a acompanyar-los al metge de la Seguretat Social.  
Les hores de consulta al metge especialista de la Seguretat Social seran retribuïdes sense límit.   
Este dret serà efectiu sempre que la consulta mèdica coincidisca amb l'horari de treball.   
  
ARTICLE 36. TREBALLADORS ABSENTS AL PRINCIPI DE CAMPANYA   
1. Els treballadors fixos-discontinus que, en el període entre dos campanyes, subscriguen contractes per a: 1r) treballar en la verema; 2n) treballar en el context de plans d'ocupació subvencionats per les administracions públiques; 3r) i, en general, concerten contractes laborals de qualsevol tipus excepte si es tracta de realitzar activitats de manipulació de fruites i hortalisses, podran retardar la seua reincorporació al seu lloc laboral fins a un màxim de trenta dies naturals següents a la data de la seua crida al treball a l'inici de la campanya, en atenció a no haver finalitzat encara estos contractes de treball.  
2. Serà requisit indispensable perquè els treballadors puguen acollir-se a esta flexibilitat en la seua incorporació al començament de campanya, que hagen avisat del seu propòsit l'empresa, amb quinze dies d'antelació a la data coincident amb la d'inici de l'anterior campanya, aportant còpia de contracte que reunisca les condicions indicades en el paràgraf anterior.   
3. Les empreses no estaran obligades a reconéixer este dret de reincorporació tardana, en cada campanya, més que fins a un màxim d'un cinc per cent dels treballadors fixos-discontinus de cada categoria professional.   
4. En cas que, en alguna empresa, este límit del cinc per cent es manifeste insuficient per a atendre les peticions dels seus treballadors, esta qüestió podrà ser plantejada pels treballadors concernits davant de la Comissió Paritària del conveni, que es pronunciarà respecte d'això procurant conciliar els interessos de l'empresa i dels treballadors.  
ARTICLE 37. CONTRACTACIÓ  
Sense perjuí que en el sector es puguen utilitzar la totalitat de les modalitats contractuals que arreplegue en cada moment la legislació vigent, s'arrepleguen a continuació determinades especialitats pròpies:  
  
Contracte eventual de campanya: Com que l'activitat productiva de la manipulació de cítrics està subjecta a un elevat índex de fluctuació i depén de manera quasi exclusiva del volum de comandes diàries, així com de les inclemències climatològiques, a fi d'evitar l'excessiva burocràcia que genera la realització de diversos contractes eventuals dins d'una mateixa campanya atenent les exigències de la producció, respectant sempre l'orde de crida establit de conformitat amb el que disposa l'article 31 d'este conveni i 15 de l'Estatut dels Treballadors es podrà realitzar un sol contracte eventual per a tota la campanya, que tindrà el mateix funcionament que el de fix-discontinu per a les puntes de producció que exigisquen la seua formalització.  
  
És a dir, que com a conseqüència de la formalització del contracte eventual de campanya, els treballadors podran ser donats d'alta i de baixa en la Seguretat Social igual que els treballadors fixos-discontinus atenent les exigències de la producció, sempre dins dels límits legals i amb escrupolós respecte de l'orde de crida i cessament d'activitat regulat en l'article 31 d'este conveni.  
Per a la formalització d'este contracte eventual s'hauran de complir els requisits següents:  
- El treballador que siga contractat sota esta modalitat de contractació eventual s'inclourà en una llista que determinarà el cessament en l'empresa per orde invers al de contractació.  
- En el contracte haurà d'incloure's una data màxima de duració del contracte que coincidirà amb la prevista per a la finalització de campanya.  
- En cap cas el contracte eventual de campanya podrà tindre una duració superior a nou mesos en un període de dotze, de conformitat amb allò que establix l'article 38 d'este conveni col·lectiu.  
El contracte eventual de campanya constituïx la regulació d'una pràctica consolidada en el sector i reiterada en el temps, que suposa un tractament específic dels treballadors eventuals del sector, lligada a l'estabilitat en l'ocupació que proporciona la regulació del seu pas a fixos-discontinus establida en l'article 30 i que pretén evitar els perjuís que podrien irrogar-se en el tracte als treballadors fixos-discontinus en relació amb el cessament d'activitat respecte dels treballadors eventuals.  
Contracte per obra o servici: Als efectes del que preveuen els articles 15.1.a) i 49.1.c) de l'Estatut dels Treballadors, aprovat pel Reial Decret Legislatiu 1/1995, a més dels continguts generals, s'identifica com a treball o tasca amb substantivitat pròpia, dins de l'activitat normal de les empreses del sector, que poden cobrir-se amb contractes per a la realització d'obres o servicis determinats els corresponents a cada campanya.   
A tots els treballadors i treballadores que subscriguen este tipus de contractes els serà de total aplicació el que ha disposat tot el text del conveni referit al personal eventual, i especialment el que disposen els articles 30 i 31.  
  
ARTICLE 38. CONTRACTACIÓ DE DURACIÓ DETERMINADA  
La duració màxima del contracte de circumstàncies del mercat, acumulació de tasques o excés de comandes serà de 9 mesos dins d'un període de referència de 12 mesos, sense perjuí del que establix l'article 30.  
  
ARTICLE 39. FORMACIÓ CONTÍNUA  
En els plans de formació agrupats, les empreses que participen en estos i empren més de cent treballadors hauran d'informar de les condicions del pla agrupat en qüestió els representants dels seus treballadors, i acreditar que s'ha produït esta informació davant de la comissió paritària sectorial corresponent de l'Acord Nacional de Formació Contínua.   
  
Quan l'empresa desitge implantar plans agrupats de formació ho comunicarà per escrit als representants legals dels treballadors, tenint estos la facultat de realitzar el corresponent informe amb caràcter previ a l'elaboració del pla de formació, en un termini de 15 dies hàbils. La representació legal dels treballadors mantindrà la seua facultat informativa durant l'execució del pla de formació.  
  
  
ARTICLE 40. PERMISOS NO RETRIBUÏTS  
1. Es concediran permisos no retribuïts de fins a deu dies, ampliables de mutu acord fins a quinze dies per a assumptes propis. En cada moment, els permisos concedits no sobrepassaran el cinc per cent de la plantilla. Llevat de pacte en contra amb els representants dels treballadors,  
a) El treballador o treballadora haurà de sol·licitar per escrit este permís amb almenys 15 dies d'antelació a la data de gaudi d'este.  
b) L'empresa atendrà les sol·licituds per estricte orde d'entrada, de manera que en aquells casos en què en la data sol·licitada se sobrepasse el límit del 5% assenyalat en els paràgrafs anteriors, es concediran els permisos al personal que primer ho haja sol·licitat.  
c) L'empresa haurà de respondre per escrit la sol·licitud amb almenys 5 dies d'antelació a la data de gaudi del permís, havent de motivar aquells casos en què no fóra possible la concessió del permís per haver-se sobrepassat el límit del 5%.  
d) En el supòsit que en alguna empresa este límit del cinc per cent es manifeste insuficient per a atendre les peticions dels seus treballadors, esta qüestió podrà ser plantejada amb els treballadors concernits davant de la Comissió Paritària del conveni, la qual es pronunciarà respecte d'això procurant conciliar els interessos de l'empresa i dels treballadors.  
2. Els treballadors fixos i fixos-discontinus tindran dret a permisos no retribuïts per a atendre familiars de fins al segon grau de consanguinitat o afinitat, o cònjuge o parella de fet degudament inscrita i acreditada.  
a) El treballador sol·licitant del permís haurà d'informar la seua empresa de les circumstàncies concretes que justifiquen la concessió d'este permís, amb indicació del nom del familiar concernit i del seu grau de parentiu amb el treballador.  
b) La duració del permís no podrà excedir la mitat de la duració de la campanya anterior en l'empresa.  
3. La incorporació al treball es produirà de manera automàtica una vegada desaparega la circumstància que va motivar el permís o es complisca el seu termini de duració.  
  
ARTICLE 41. EXCEDÈNCIES  
I. Excedències per maternitat i atenció de familiars.  
Les excedències per maternitat, per a atendre fills o per a atendre un familiar fins al segon grau de consanguinitat o afinitat, o cònjuge o parella de fet legalment registrada, que per raons d'edat, accident o malaltia no puga valdre's per si mateix i no exercisca activitat retribuïda, podran ser sol·licitades i disfrutades indistintament tant pel treballador com per la treballadora. La duració d'estes excedències podrà ser de fins a tres anys, sense la pèrdua dels drets que hagen adquirit els treballadors o treballadores que es troben en esta situació. L'existència de parella de fet haurà de ser acreditada com cal.  
  
El permís per adopció serà pel mateix període que per maternitat o paternitat.  
La reincorporació al treball en els casos de les dites excedències serà automàtica, sempre que es produïsca dins de la campanya de cada empresa i al treballador o treballadora li corresponga en funció de la seua antiguitat.  
Els treballadors o treballadores que disfruten d'estes excedències podran anticipar la seua reincorporació al seu lloc de treball, sense necessitat d'esgotar el període per al qual hagen sol·licitat l'excedència. Per a això serà necessari que donen avís a l'empresa del seu propòsit de tornar al seu lloc de treball, amb una antelació mínima de deu dies naturals a la data del seu reingrés anticipat.   
II. Resta d'excedències voluntàries  
1. Els treballadors fixos discontinus que hagen treballat, almenys durant una campanya, podran sol·licitar una excedència voluntària amb una duració mínima de 4 mesos i màxima de 5 anys.  
2. Este dret no podrà ser exercit novament pel treballador fix-discontinu fins que hagen transcorregut, com a mínim, quatre anys des de la finalització de l'anterior excedència.  
3. Esta excedència voluntària només atorgarà al treballador el dret preferent a reingressar a la seua finalització, en la primera vacant que hi haja o es produïsca de la seua categoria professional.  
  
ARTICLE 42. GUARDA LEGAL   
Els treballadors o treballadores que per raons de guarda legal tinguen a la seua atenció directa algun menor de 9 anys o un disminuït físic o psíquic que no exercisca una altra activitat retribuïda, o tinguen a la seua atenció un familiar de fins a segon grau, o cònjuge, que per raons d'edat, accident o malaltia no puga valdre's per si mateix, tindran dret a una reducció de la jornada de treball, amb la disminució proporcional del salari entre, almenys, un octau i un màxim de la mitat de la duració d'aquella.  
  
ARTICLE 42.BIS. MODIFICACIÓ SUBSTANCIAL DE CONDICIONS DE TREBALL   
En cas que no s'aconseguisca un acord en el procediment de modificació substancial de condicions de treball establides en este conveni col·lectiu, després del sotmetiment de la qüestió a la conciliació obligatòria davant de la Comissió Paritària, tal com s'establix en l'article 12.4 d'este conveni col·lectiu, les parts se sotmetran al procediment de solució de discrepàncies que, amb caràcter obligatori, establisca l'Acord Interprofessional de Solució de Conflictes que a este efecte resulte.  
  
  
ARTICLE 43. LOCALS SINDICALS I TAULERS D'ANUNCIS   
  
En les empreses les característiques de les quals ho permeten, es posarà a disposició dels delegats o delegades de Personal o del Comité d'Empresa i Seccions Sindicals, un local adequat on puguen realitzar les seues activitats.  
Les empreses facilitaran a les diferents organitzacions sindicals un lloc adequat, dins dels centres de treball, per a col·locar els butlletins d'informació i propaganda dels sindicats amb implantació en l'empresa o firmant d'este conveni. Estos llocs s'adequaran a la magnitud de la representació legal dels treballadors en el centre de treball i/o a les centrals sindicals amb representació en este.  
  
  
ARTICLE 44. SECCIONS SINDICALS   
En matèria de seccions sindicals, les parts firmants d'este conveni col·lectiu es remeten a la Llei Orgànica del Llibertat Sindical (LOLS).  
  
  
ARTICLE 45. NOMENAMENT DELS MEMBRES DE LA COMISSIÓ PARITÀRIA DE VIGILÀNCIA  
Les parts signatàries d'este conveni col·lectiu, sindical i empresarial, designen els següents membres titulars de la Comissió Paritària:  
  
- Per UGT-Fed. Agroalimentària PV: Manuel Bono Donat, José Ricardo Gimeno Beneyto, Ramón Serra Caselles i Rosario Benítez Morón.  
- Per CC.OO: Soledad Montaner Huercio, Vicente Navalón Camarasa i José Luis Ortega Domínguez  
- Per CGC: Francisco José Martínez Serrano, Vicente Fenollar Gisbert, Serafina Giménez Depit, Tomás Agost Canos i Enrique Ribes Campos.  
- Per APECA: Joaquín Ferragud Girbés i Vicente Moliner Bertrán.  
  
ARTICLE 46. CONTROL D'ENTRADA I EIXIDA DEL TREBALL  
Les empreses, a petició dels representants dels seus treballadors, establiran mitjans que permeten deixar constància de les hores d'entrada i eixida al centre de treball de cada treballador.   
  
ARTICLE 47. ROBA DE TREBALL  
Les empreses facilitaran roba de treball als treballadors fixos, fixos-discontinus i eventuals quan les faenes que realitzen siguen marcadament brutes o produïsquen un pronunciat deteriorament de la seua roba personal. La roba de treball seria reemplaçada per una altra de nova quan estiga gastada per l'ús. Els treballadors estan obligats a utilitzar la roba de treball. L'incompliment d'esta obligació d'usar la roba de treball constituirà falta laboral. Les discrepàncies que, en esta matèria, puguen suscitar-se entre les empreses i els representants dels seus treballadors, seran plantejades davant del Gabinet Tècnic Provincial de Seguretat i Higiene en el Treball.  
  
ARTICLE 48. INSTAL·LACIÓ I ADEQUACIÓ DE MAQUINÀRIA  
Les empreses informaran els delegats de prevenció, o, si no n'hi ha, els representants del personal, de la instal·lació de nova maquinària, o modificació notable de l'existent, amb caràcter previ a la posada en pràctica d'estes mesures.  
Els treballadors tindran dret a efectuar propostes a les empreses, directament o per mitjà dels delegats de prevenció, dirigides a la millora dels nivells de protecció de la seguretat i salut en l'empresa.  
  
  
ARTICLE 49. SALARI EN JORNADA INCOMPLETA  
En els treballs de manipulació de cítrics, si es treballa una jornada diària inferior a l'ordinària, per circumstàncies alienes a la voluntat de l'empresa i els treballadors, es pagarà, com a mínim, el salari corresponent a quatre hores de treball. Esta norma no serà aplicable quan existisca contracte a temps parcial en què es contemple una jornada laboral diària inferior a quatre hores.  
  
ARTICLE 50. IGUALTAT DE GÈNERE (PLANS D'IGUALTAT)  
  
El salari dels hòmens i de les dones en cada categoria professional serà el mateix.  
Les organitzacions que firmen este conveni, tant sindicals com empresarials, entenen que és necessari establir un marc normatiu general d'intervenció a nivell sectorial per a garantir que el dret fonamental a la igualtat de tracte i oportunitats en les empreses siga real i efectiu.  
  
Per això, de conformitat amb el que establix la Llei Orgànica 3/2007, de 22 de març, les empreses amb més de 250 treballadors hauran d'elaborar i aplicar un pla d'igualtat, que haurà de ser objecte de negociació amb la representació legal dels treballadors, en cas que hi haja.  
  
L'elaboració i implantació de plans d'igualtat serà voluntària per a les altres empreses, prèvia consulta a la representació legal dels treballadors.  
  
ARTICLE 51. LACTÀNCIA  
Les treballadores, per lactància d'un fill menor de nou mesos, tindran dret a una hora d'absència del treball, que podran dividir en dos fraccions.   
El treballador o treballadora, per la seua voluntat, podrà substituir este dret per una reducció de la seua jornada en mitja hora amb la mateixa finalitat o acumular-ho en jornades completes.   
Els treballadors fixos discontinus podran igualment acumular este permís en proporció al temps que li quede per a la finalització de la campanya en curs o per a l'inici de la següent. A este efecte es prendrà com a referència el temps treballat pel mateix treballador o per aquell que ocupe el lloc següent en la llista de crida la campanya anterior a aquella en què sol·licitara l'acumulació de la lactància.  
  
Els treballadors fixos continus podran acumular este permís de lactància fins a un total de 15 dies laborables.  
Este permís podrà ser disfrutat indistintament per la mare o el pare.  
  
ARTICLE 52. VIOLÈNCIA DE GÈNERE  
La treballadora víctima de violència de gènere tindrà dret, per a fer efectiva la seua protecció o el seu dret a l'assistència social íntegra, a la reducció de la jornada de treball amb disminució proporcional del salari o a la reordenació del temps de treball, a través de l'adaptació de l'horari, de l'aplicació de l'horari flexible o d'altres formes d'ordenació del temps de treball que s'utilitzen en l'empresa.  
  
ARTICLE 53. VINCULACIÓ A NORMES  
En el no disposat en este conveni col·lectiu, serà aplicable l'acord de substitució de la Reglamentació Nacional de Treball de la Manipulació i Envasament per al Comerç i Exportació d'Agres, subscrit en data 3-7-1997.  
  
ARTICLE 54. VINCULACIÓ A LA TOTALITAT   
Les condicions pactades en el present conveni col·lectiu formen un tot orgànic i indivisible, i als efectes de la seua aplicació pràctica seran considerades globalment i conjuntament, per la qual cosa en el supòsit que l'autoritat administrativa o laboral en l'exercici de les seues facultats o un òrgan judicial impugne o anul·le algunes de les seues clàusules, el conveni col·lectiu, sempre que alguna de les parts firmants d'este així ho sol·licite, quedarà sense eficàcia pràctica en la seua totalitat i haurà de reconsiderar-se tot el seu contingut. En este cas, la comissió paritària estarà obligada a convocar les parts per a les noves deliberacions en el termini de tres mesos comptadors a partir del coneixement fefaent de la resolució administrativa o judicial per part dels components d'esta.  
  
  
CLÀUSULES ADDICIONALS  
  
ÚNICA  
CLÀUSULA DE NO VINCULACIÓ SALARIAL  
Per acord entre l'empresa i els representants dels treballadors legitimats per a negociar un conveni col·lectiu d'empresa d'acord amb el que preveu l'article 87.1 de l'Estatut dels Treballadors, es podrà procedir, previ desenrotllament d'un període de consultes en els termes de l'article 41.4 de l'Estatut dels Treballadors, a no aplicar el règim salarial previst en el present conveni col·lectiu, de conformitat amb el que preveu l'article 82.3 de l'Estatut dels Treballadors.  
  
De l'acord de no vinculació salarial, s'haurà d'informar la Comissió Paritària.  
En cas de discrepància, les parts, prèvia conciliació davant de la Comissió Paritària, d'acord amb el que establix l'article 12.4 d'este conveni col·lectiu, se sotmetran al procediment de solució de discrepàncies que, amb caràcter obligatori, establisca l'Acord Interprofessional de Solució de Conflictes que a este efecte resulte.   
  
  
ANNEX 1  
  
SOL·LICITUD DE BAIXA PER DISMINUCIÓ DEL PRODUCTE  
(ART. 37.C CONVENI COL·LECTIU MANIPULACIÓ DE CÍTRICS)  
  
Sol·licitant:   
Treballador:  
  
Delegat de personal:  
  
Comité d'empresa:  
  
Sindicat:  
  
Període de referència:  
  
- De quinze dies, des del \_\_\_/\_\_\_\_/\_\_\_\_\_ fins al \_\_\_/\_\_\_\_\_/\_\_\_\_  
- D'un mes, des del \_\_\_/\_\_\_\_\_/\_\_\_\_\_\_ fins al \_\_\_/\_\_\_\_\_/\_\_\_\_\_\_  
  
Dies treballats en període de referència: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
Firma del sol·licitant:  
   
Segell de l'empresa:  
  
Data de recepció: \_\_\_/\_\_\_\_\_/\_\_\_\_\_\_  
  
Nom, DNI i firma del receptor:  
  
  
  
  
  
ANNEX 3A  
  
TAULA DEL CONVENI DE MANIPULACIÓ DE CÍTRICS COMUNITAT VALENCIANA (GRUPS I, II, IV i V) AMB EFECTES DES D'01-01-2011 FINS AL 31-08-2011  
   
GRUP CATEGORIES GRUP TARIFA COMUNITAT VALENCIANA  
 SALARI BRUT MENSUAL S.H.P. HORA EXTRA  
I Enginyer, llicenciat, professor mercantil 1 2.132,20 18,11 25,64  
 Ajudant tècnic titulat 2 1.481,46 12,58 17,80  
II Cap superior, cap pers., cap administratiu 3 1.642,24 13,95 19,74  
 Cap de primera, cap de compres 3 1.511,53 12,84 18,17  
 Cap de segona, cap de compres int. i ext. 3 1.481,12 12,58 17,80  
 Caixer, ajudant comercial, i cap de transport 3 1.366,39 11,60 16,44  
 Oficial de primera 5 1.250,55 10,62 15,03  
 Oficial de segona 5 1.055,70 8,96 12,70  
 Auxiliar, aux. administratiu 7 896,58 7,61 10,77  
 Telefonista 7 917,46 7,79 11,03  
IV Oficial de primera, conductor de 1a (dia) 8 36,43 9,39 13,29  
 Oficial de segona, conductor de 2a (dia) 8 35,74 9,22 13,05  
 Ajudant (dia) 9 34,42 8,88 12,56  
V Ordenances, porter, vigilant 6 917,46 7,79 11,03  
 Grums 18-20 anys 6 765,34 6,50 9,21  
 Personal de neteja 10 731,62 6,21 8,80  
  
  
\*\*\*\*\*\*\*\*\*\*\*\*\*\*\*\*\*\*\*\*\*\*  
  
 ANEXO 3A   
  
TABLA DEL CONVENIO DE MANIPULADO DE CÍTRICOS COMUNIDAD VALENCIANA (GRUPOS I, II, IV y V) CON EFECTOS DESDE 01-01-2011 AL 31-08-2011  
   
GRUPO CATEGORÍAS GRUPO TARIFA COMUNIDAD VALENCIANA  
 SAL. BRUTO MENSUAL S.H.P. HORA EXTRA  
I Ingeniero, Licenciado, Profesor mercantil 1 2.132,20 18,11 25,64  
 Ayudante técnico titulado 2 1.481,46 12,58 17,80  
II Jefe Superior, Jefe Pers., Jefe Admtvo. 3 1.642,24 13,95 19,74  
 Jefe de Primera, Jefe de Compras 3 1.511,53 12,84 18,17  
 Jefe de Segunda, Jefe de Compras Int. y Ext. 3 1.481,12 12,58 17,80  
 Cajero, Ayudante Comercial, y J. Transporte 3 1.366,39 11,60 16,44  
 Oficial de Primera 5 1.250,55 10,62 15,03  
 Oficial de Segunda 5 1.055,70 8,96 12,70  
 Auxiliar, Aux. Admtvo. 7 896,58 7,61 10,77  
 Telefonista 7 917,46 7,79 11,03  
IV Oficial de Primera, Conductor de 1ª (día) 8 36,43 9,39 13,29  
 Oficial de Segunda, Conductor de 2ª (día) 8 35,74 9,22 13,05  
 Ayudante (día) 9 34,42 8,88 12,56  
V Ordenanzas, Portero, Vigilante 6 917,46 7,79 11,03  
 Botones 18-20 años 6 765,34 6,50 9,21  
 Personal Limpieza 10 731,62 6,21 8,80ANNEX 2  
  
CERTIFICAT DE BAIXA PER DISMINUCIÓ DEL PRODUCTE  
(ART. 37.C CONVENI COL·LECTIU MANIPULACIÓ DE CÍTRICS)  
  
Mitjançant este escrit, l'empresa \_\_\_\_\_\_\_\_\_\_\_\_\_\_\_\_ certifica que el treballador \_\_\_\_\_\_\_\_\_\_\_\_\_\_\_\_\_\_\_\_ , amb DNI número \_\_\_\_\_\_\_\_\_\_\_\_\_\_\_\_, causa baixa en l'empresa per disminució del producte, a l'empara del que preveu l'article 37.c) del Conveni Col·lectiu de Manipulació i Envasament de Cítrics, Fruites i Hortalisses per a la Comunitat Valenciana, amb data efectes \_\_\_/\_\_\_\_\_/\_\_\_\_\_\_.  
  
Període de referència:  
- De quinze dies, des del \_\_\_/\_\_\_\_\_/\_\_\_\_\_ fins al \_\_\_/\_\_\_\_/\_\_\_  
- D'un mes, des del \_\_\_/\_\_\_\_\_/\_\_\_\_\_\_ fins al \_\_\_/\_\_\_\_\_/\_\_\_\_\_\_  
Dies treballats en període de referència: \_\_\_\_\_\_\_\_\_\_\_\_\_\_\_\_\_\_\_\_\_  
  
Firma i segell de l'empresa:  
  
Data:   
  
ÍNDEX  
  
ARTICLE 1r. ÀMBIT TERRITORIAL 1  
ARTICLE 2n. ÀMBIT FUNCIONAL 1  
ARTICLE 3r. ÀMBIT PERSONAL 1  
ARTICLE 4t. ÀMBIT TEMPORAL 1  
ARTICLE 5t. RENDIMENTS 2  
ARTICLE 6t. CONDICIONS ECONÒMIQUES 2  
ARTICLE 7m. PROMOCIÓ I FORMACIÓ PROFESSIONAL 3  
ARTICLE 8u. DEFINICIÓ DE CATEGORIES PROFESSIONALS 4  
ARTICLE 9é. VACACIONS 9  
ARTICLE 10. JORNADA LABORAL 9  
ARTICLE 11. COMISSIÓ PARITÀRIA DE VIGILÀNCIA 9  
ARTICLE 12. FUNCIÓ DE LA COMISSIÓ 9  
ARTICLE 13. ACTIVITATS DE LA COMISSIÓ PARITÀRIA 11  
ARTICLE 14. DOMICILI DE LA COMISSIÓ PARITÀRIA   
 DE VIGILÀNCIA 11  
ARTICLE 15. COMPOSICIÓ DE LA COMISSIÓ PARITÀRIA   
 DE VIGILÀNCIA 11  
ARTICLE 16. DEL PRESIDENT O PRESIDENTA I SECRETARI   
 O SECRETÀRIA I DE LA CONVOCATÒRIA 11  
ARTICLE 17. DELS MEMBRES DE LA COMISSIÓ 12  
ARTICLE 18. DELS ASSESSORS/ES 12  
ARTICLE 19. PREMI ANTIGUITAT 12  
ARTICLE 20. LLICÈNCIA PER MATRIMONI 13  
ARTICLE 21. SALARI HORA PROFESSIONAL 13  
ARTICLE 22. ABSORBIBILITAT. 14  
ARTICLE 23. GARANTIES PERSONALS 14  
ARTICLE 24. HORES DE LLISCAMENT. 14  
ARTICLE 25. SEGURETAT I SALUT LABORAL. 15  
ARTICLE 26. CANVI DE TORN I LLOC DE TREBALL. 16  
ARTICLE 27. HORARIS. 16  
ARTICLE 28. COTITZACIONS A LA SEGURETAT SOCIAL. 16  
ARTICLE 29. NÒMINES 17  
ARTICLE 30. PASSE D'EVENTUALS A FIXOS-DISCONTINUS 17  
ARTICLE 31. GARANTIES SOBRE ORDENACIÓ DEL TREBALL. 17  
ARTICLE 32. MODEL DE LA SEGURETAT SOCIAL TC1 I TC2 19  
ARTICLE 33. BORSA D'HORES 19  
ARTICLE 34. HORES EXTRAORDINÀRIES 19  
ARTICLE 35. VISITES AL METGE 20  
ARTICLE 36. TREBALLADORS ABSENTS AL PRINCIPI   
 DE CAMPANYA 21  
ARTICLE 37. CONTRACTACIÓ 21  
ARTICLE 38. CONTRACTACIÓ DE DURACIÓ DETERMINADA 22  
ARTICLE 39. FORMACIÓ CONTÍNUA 23  
ARTICLE 40. PERMISOS NO RETRIBUÏTS 23  
ARTICLE 41. EXCEDÈNCIES 24  
ARTICLE 42. GUARDA LEGAL 25  
ARTICLE 42.BIS. MODIFICACIÓ SUBSTANCIAL DE   
 CONDICIONS DE TREBALL 25  
ARTICLE 43. LOCALS SINDICALS I TAULERS D'ANUNCIS 25  
ARTICLE 44. SECCIONS SINDICALS 26  
ARTICLE 46. CONTROL D'ENTRADA I EIXIDA DEL TREBALL 26  
ARTICLE 47. ROBA DE TREBALL 26  
ARTICLE 48. INSTAL·LACIÓ I ADEQUACIÓ DE MAQUINÀRIA 27  
ARTICLE 49. SALARI EN JORNADA INCOMPLETA 27  
ARTICLE 50. IGUALTAT DE GÈNERE (PLANS D'IGUALTAT) 27  
ARTICLE 51. LACTÀNCIA 28  
ARTICLE 52. VIOLÈNCIA DE GÈNERE 28  
ARTICLE 53. VINCULACIÓ A NORMES 28  
ARTICLE 54. VINCULACIÓ A LA TOTALITAT 28  
CLÀUSULES ADDICIONALS 29